
Къэралхэм я лъэщагъым зэрыхэхъуэм егъэпIейтей
США-м и армэм и дзэ-хьэуа къарухэм я унафэщI генерал Карлайл Герберт егъэгузавэ, езым зэрыжиIамкIэ, «Урысейм зыкъызэриужьыжымрэ Китайм хуабжьу зэрызахуигъэткIиймрэ».
«USA Today» газетым ирита интервьюм абы къызэрыщыхигъэщамкIэ, Москва яужь итщ КъуэкIыпIэ Европэм тепщэныгъэр щиубыдыну, Пекин апхуэдэ дыдэ мурад хуиIэщ Ипщэ-Китай тенджызым.
«США-ри хуейщ а щIыналъэхэр и нэIэм щIигъэтыну, и сэбэп зыхэлъхэр абыхэм щыпхигъэкIыну. Урысеймрэ Китаймрэ хэтщ Америкэр а щIыпIэхэм къыщрагъэкIуэту, езыхэм я закъуэу унафэ щащIыну, ауэ дэ апхуэдэ къэдгъэхъу хъунукъым. Абы, дауи, ди зэпэщIэтыныгъэр нэхъ ткIий ищIынущ икIи ядернэ Iэщэ зиIэ къэралхэм я зэхущытыкIэр зэIигъэхьэнкIэ зыхуэIуа щыIэкъым уэгум къыщыхъу зэныкъуэкъу нэхъ мащIэ дыдэми, — жиIащ Карлайл. — ЩытыкIэр зэIымыхьэн щхьэкIэ дэ быдэу дапыщIауэ дадэлэжьэн хуейщ урысей, китай дзэ къулыкъущIэхэм».
Я фейдэ хэлъмэ зэпалъыт
ДызыхуэкIуэ илъэсым «Евровидение» конкурсыр щекIуэкIын хуейр Украинэрщ — а къэралым щыщ уэрэджыIакIуэ Джамалэщ мыгъэрей зэпеуэм щытекIуар. Абы и цIыхухэр иджыпсту щыщIэдзауэ йогупсыс а Iуэхум мылъкуу текIуэдэнур къыздрахынум, зэпалъыт абы я фейдэ хэлърэ хэмылърэ.
Украинэм финансхэмкIэ и министр Данилюк Александр доллар мелуан 40-р я дежкIэ ахъшэшхуэIуэу къелъытэ. Абы къызэрыхигъэщамкIэ, зэпеуэр ирагъэкIуэкIыну нэгъуэщI къэрал хуит ящIынми егупсысынкIи хъунущ. Данилюк и Iуэху еплъыкIэмкIэ арэзы хъуакъым къэралым и вице-премьер Розенкэ Павел. Абы къыхигъэщащ Украинэм а конкурсыр сыткIи зыхуей хуэзэу, екIуу, Iэтауэ къызэрызэригъэпэщынум шэч къызэрытримыхьэр.
Ахэр зэныкъуэкъуху, Украинэм и президент Порошенкэ Пётр и сайтым тхыгъэ хуагъэхьащ, зэпеуэр я къэралым щрамыгъэкIуэкIыну къыхураджэу. Ар зытхам къызэрилъытэмкIэ, «Евровидение»-р зэрырагъэкIуэкIын ахъшэ Дунейпсо ва- лютэ фондым къаритыным ущыгугъыныр емыкIущ. А къыхуеджэныгъэм мазищым къриубыдэу цIыху мин 25-м Iэ щIадзмэ, къэрал унафэщIыр абы хэмыплъэну хуиткъым. Ауэ абы унафэу трищIыхьынур езым и Iуэхужщ. Мыри Iуэхум къыхалъытэ языныкъуэхэм — Порошенкэ езыр цIыху къулей дыдэщ икIи и мылъку хилъхьэу зэпеуэр и къэралым щригъэкIуэкIынкIи хъунущ.
